Na temelju članka 33. Zakona o lokalnoj i područnoj ( regionalnoj) samoupravi ( Narodne novine br. 33/01,60/01,129/05,109/07,125/08,36/09,150/11,144/12,123/17,98/19 i 144/20) i članka 31. Statuta Općine Perušić ( „ Županijski glasnik Ličko-senjske županije“ br.7/13,5/18 i 7/20) Općinsko vijeće Općine Perušić na sjednici održanoj dana 23. veljače 2021. godine donijelo je

**POSLOVNIK**

**OPĆINSKOG VIJEĆA OPĆINE PERUŠIĆ**

**I. UVODNE ODREDBE**

**Članak 1.**

Ovim Poslovnikom se detaljnije uređuje način konstituiranja Općinskog vijeća, ostvarivanje prava, obveza i odgovornosti članova predstavničkog tijela , ostvarivanje prava i dužnosti predsjednika i potpredsjednika Općinskog vijeća , sastav i način rada radnih tijela , način i postupak donošenja akata u Općinskom vijeću , sazivanje , rad i tijek sjednice , vrsta sjednice, postupak izbora i imenovanja , te druga pitanja od značaja za rad Općinskog vijeća Općine Perušić.

Riječi i pojmovi koji se koriste u ovom Poslovniku , a koji imaju rodno značenje odnose se jednako na muški i ženski rod , bez obzira u kojem su rodu navedeni.

**II.KONSTITUIRANJE OPĆINSKOG VIJEĆA**

**Članak 2.**

Konstituirajuća sjednica Općinskog vijeća saziva se na način , po postupku i u rokovima utvrđenim zakonom , a Općinsko vijeće konstituirano je izborom Predsjednika Općinskog vijeća , ukoliko je na sjednici nazočna većina članova Općinskog vijeća.

Konstituirajućoj sjednici Općinskog vijeća do izbora predsjednika Općinskog vijeća predsjedava prvi izabrani član s kandidacijske liste koja je dobila najviše glasova , a kad je više lista dobilo isti broj glasova sjednici predsjedava prvi izabrani kandidata s liste koja je imala manji redni broj na listi.

Na početku sjednice izvodi se himna Republike Hrvatske Lijepa naša domovino.

**Članak 3.**

Nakon što je izabran predsjednik Općinskog vijeća preuzima predsjedavanjem Općinskim vijećem i dalje vodi sjednicu.

**Članak 4.**

Nakon izvješća Mandatnog povjerenstva o provedenim izborima, članovi predstavničkog tijela polažu prisegu.

Predsjedatelj izgovara prisegu sljedećeg sadržaja:

**„ Prisežem svojom čašću da ću dužnost vijećnika u Općinskom vijeću Općine Perušić obavljati savjesno i odgovorno, i da ću se u svom radu držati Ustava Republike Hrvatske, zakona i Statuta Općine Perušić te da ću se zauzimati za svekoliki napredak Republike Hrvatske i Općine Perušić.“**

Predsjedatelj poslije pročitane prisege poziva pojedinačno vijećnike , vijećnik nakon što je izgovoreno njegovo ime i prezime, ustaje i izgovara; „ Prisežem“, te pristupa i potpisuje izjavu o davanju prisege.

Član predstavničkog tijela koji nije bio nazočan na konstituirajućoj sjednici, kao i zamjenik člana predstavničkog tijela , kad počinje obavljati dužnost vijećnika , polaže prisegu na prvoj sjednici na kojoj je nazočan.

**Članak 5.**

Danom konstituiranja Općinskog vijeća i davanjem vijećnićke prisege član predstavničkog tijela počinje obnašati dužnost i do dana prestanka mandata član predstavničkog tijela ima sva prava i dužnosti članova predstavničkog tijela određena zakonom , Statutom Općine Perušić i odlukama koje donosi Općinsko vijeće.

Članu predstavničkog tijela prestaje mandat u zakonom predviđenim slučajevima.

Prestankom mandata članova predstavničkog tijela prestaje i članstvo u tijelima Općinskog vijeća i drugim tijelima , ako je imenovanje uvjetovano obavljanjem dužnosti vijećnika.

**Članak 6.**

U slučaju mirovanja mandata i prestanka mandata člana predstavničkog tijela , člana predstavničkog tijela zamjenjuje zamjenik člana predstavničkog tijela.

Člana predstavničkog tijela izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuje ga politička stranka koja je bila predlagatelj kandidacijske liste.

Člana predstavničkog tijela izabranog na kandidacijskoj listi dviju ili više političkih stranaka zamjenjuje neizabrani kandidat s iste liste s koje je izabran i član kojem je mandat prestao ili mu miruje , a određuju ga političke stranke sukladno sporazumu , odnosno ako sporazum nije zaključen , određuju ga dogovorno , a ako ne postignu dogovor , zamjenjuje ga prvi sljedeći neizabrani kandidat s iste liste.

Političke stranke dužne su o sklopljenom sporazumu odnosno postignutom dogovoru obavijestiti upravno tijelo nadležno za poslove predstavničkog i izvršnog tijela .

Člana predstavničkog tijela izabranog na kandidacijskoj listi grupe birača zamjenjuje prvi sljedeći neizabrani kandidat s liste.

Ostavka se podnosi u pisanom obliku Mandatnom povjerenstvu.

**Članak 7.**

Nakon dane prisege članova predstavničkog tijela , izbora predsjednika Vijeća , članova Mandatnog povjerenstva i Povjerenstva za izbor i imenovanja , predsjednik Vijeća ili najmanje jedna trećina članova predstavničkog tijela mogu predložiti dopunu dnevnog reda konstituirajuće sjednice.

**III. PRAVA I DUŽNOSTI ČLANOVA PREDTAVNIČKOG TIJELA**

**Članak 8.**

Prava i dužnosti članova predstavničkog tijela propisana su Statutom Općine Perušić.

**Članak 9.**

Pročelnik Jedinstvenog upravnog odjela dužan je članu predstavničkog tijela pružiti obavijest i uvide u materijale o temama koje su na dnevnom redu sjednice Općinskog vijeća ili se pripremaju za sjednicu Općinskog vijeća ili radnog tijela čiji je član , a i druge obavijesti koje su mu kao vijećniku potrebne.

Član predstavničkog tijela može zatražiti obavijesti i objašnjenja od predsjednika Općinskog vijeća i predsjednika radnih tijela o radu tijela kojima oni predsjedavaju.

**Članak 10.**

Jedinstveni upravni odjel Općine Perušić obavlja stručne poslove za Općinsko vijeće i dužan je pružiti pomoć članu predstavničkog tijela u obavljanju njegove funkcije , a napose u izradi prijedloga koje on podnosi u obavljanju poslova i zadataka koje mu je povjerilo radno tijelo Općinskog vijeća odnosno osigurati mu dopunsku dokumentaciju za pojedine teme ili predmete koji su na dnevnom redu sjednice Općinskog vijeća ili radnih tijela , a može tražiti i stručne obavijesti i objašnjenja radi potpunijeg upoznavanja i praćenja problema na koje nailazi u obavljanju funkcije člana predstavničkog tijela.

**Članak 11.**

Članovi Općinskog vijeća mogu osnovati Klub članova predstavničkog tijela prema stranačkoj pripadnosti i Klub kandidacijske liste grupe birača.

Klub članova predstavničkog tijela mora imati najmanje 3 člana.

Član predstavničkog tijela može biti član samo jednog kluba.

Klubovi članova predstavničkog tijela obvezni su o svom osnivanju obavijestiti predsjednika Općinskog vijeća , priložiti svoja pravila rada te podatke o članovima.

Predsjednik Općinskog vijeća brine se da se klubovima članova predstavničkog tijela osiguraju prostorni i drugi tehnički uvjeti za rad. ( Prostorije za sjednice, prijepis, umnožavanje, dostavu materijala i dr.)

**IV. PRAVA I DUŽNOSTI PREDSJEDNIKA I POTPREDSJEDNIKA OPĆINSKOG VIJEĆA**

**Članak 12.**

Vijeće ima predsjednika i dva potpredsjednika koji se biraju većinom glasova svih članova predstavničkog tijela na konstituirajućoj sjednici Općinskog vijeća.

Predsjednika,odnosno potpredsjednika bira Općinsko vijeće iz redova Vijeća , javnim glasovanjem na prijedlog Povjerenstva za izbor i imenovanje ili na prijedlog najmanje jedne trećine članova predstavničkog tijela Općinskog vijeća , većinom glasova svih članova predstavničkog tijela.

Prijedlog članova predstavničkog tijela mora biti u pisanom obliku i potvrđen poptpisom vijećnika. Vijećnik može svojim potpisom podržati prijedlog samo za jednog kandidata.

**Članak 13.**

Izbor predsjednika i potpredsjednika se obavlja glasovanjem zasebno za svakog kandidata.

Ako prigodom glasovanja za izbor predsjednika i potpredsjednika niti jedan kandidat ne

dobije potrebnu većinu , glasovanje o istim kandidatima se ponavlja.

Ako je za izbor predsjednika i potpredsjednika bilo predloženo više od dva kandidata , u ponovljenom glasovanju sudjeluju dva kandidata koji su dobili najviše glasova.

Ako su isti kandidati dobili isti broj glasova , glasovanje o istim kandidatima se ponavlja.

Ako niti u ponovljenom glasovanju niti jedan kandidat ne dobije potrebnu većinu , ponavlja se izborni postupak u cjelini.

**Članak 14.**

Prava i dužnosti predsjednika Općinskog vijeća propisana su Statutom Općine Perušić i ovim Poslovnikom.

**Članak 15.**

Predsjednik Općinskog vijeća za pripremu sjednice Općinskog vijeća , prema potrebi , poziva predsjednike klubova članova predstavničkog tijela , a može pozvati i predsjednike stranaka koje su zastupljene u Vijeću.

**Članak 16.**

Predsjedniku Općinskog vijeća u pripremanju i organiziranju sjednice Općinskog vijeća pomaže Pročelnik Jedinstvenog upravnog odjela koji obavlja stručne poslove za Općinsko vijeće.

**V. RADNA TIJELA**

**Članak 17.**

Radna tijela Općinskog vijeća osnovana Statutom Općine Perušić su:

-Mandatno povjerenstvo,

-Povjerenstvo za izbor i imenovanje,

-Povjerenstvo za Statut,Poslovnik i nornativnu djelatnost.

**Članak 18.**

Mandatno povjerenstvo i Povjerenstvo za izbor i imenovanja biraju se na prvoj sjednici Općinskog vijeća u pravilu iz reda vijećnika Općinskog vijeća. Predsjednik Povjerenstva za

Statut, Poslovnik i propise bira se iz redova članova Općinskog vijeća , a članovi iz reda vijećnika ili iz reda znastvenih , stručnih i drugih javnih osoba.

Predsjednika i članove radnih tijela bira Općinsko vijeće na prijedlog Povjerenstva za izbor i imenovanje ili jedne trećine članova , uz prethodni poziv političkim strankama koje imaju vijećnike , da dostave svoje prijedloge.

O prijedlogu kandidata za članove radnih tijela glasuje se u cjelini.

Predsjednik radnoga tijela bira se na konstituirajućoj sjednici.

**Članak 19.**

Radna tijela iz članka 17. stavka 1. čine predsjednik i dva člana.

Radna tijela biraju se na mandatno razdoblje vijećnika Općinskog vijeća, a odlukom o osnivanju može biti određen i kraći rok.

Odlukom Općinskog vijeća članovi radnih tijela mogu biti razriješeni prije isteka mandata na koji su imenovani

**Članak 20.**

Vijeće može osnovati i druga radna tijela kojom određuje njihov djelokrug, sastav i način rada.

Prijedlog odluke o osnivanju radnog tijela podnosi Povjerenstvo za izbor i imenovanje ili najmanje jedna trećina vijećnika.

**Članak 21.**

O sazivanju radnih tijela Općinskog vijeća članovi predstavničkog tijela koji nisu članovi tih radnih tijela, obavještavaju se usmeno, telefonskim kontaktom ili objavom na mrežnim stranicama Općine Perušić

U radnim tijelima razmatraju se akti koje donosi Općinsko vijeće, a odnosi se na djelokrug rada radnog tijela.

Radno tijelo obvezno je o svojim zaključcima obavijestiti predlagatelja akta , načelnika i Općinsko vijeće.

**Članak 22.**

Radno tijelo radi na sjednicama. O radu tijela vodi se zapisnik. Predsjednik radnog tijela saziva sjednice, predlaže dnevni red, rukovodi radom sjednice i potpisuje zaključke radnog tijela.

Radno tijelo može održavati sjednice ako je istoj prisutna većina članova, a odlučuje javnim glasovanjem većinom prisutnih članova. Ako je predsjednik radnog tijela spriječen ili odsutan, zamjenjuje ga član kojeg odredi radno tijelo.

Predsjednik radnog tijela saziva sjednice po svojoj ocijeni, a dužan ju je sazvati kad to zatraži većina članova radnog tijela, predsjednik Općinskog vijeća, Općinsko vijeće ili Općinski načelnik u roku od osam dana od podnošenja zahtjeva za sazivanje.

Ukoliko ne sazove sjednicu radnog tijela u roku iz stavka 3. ovog članka , sazvat će ju predsjednik Općinskog vijeća.

**Članak 23.**

Općinsko vijeće može za izradu analiza, složenijih normativnih akata ili projekata zatražiti ugovornu suradnju ovlaštenih osoba.

Za zaključivanje ugovora iz prethodnog članka ovlašten je Općinski načelnik.

**VI. ODNOS OPĆINSKOG VIJEĆA I NAČELNIKA**

**Članak 24.**

Načelnik na konstituirajućoj sjednici Općinskog vijeća polaže prisegu.

Predsjednik Općinskog vijeća čita prisegu sljedećeg sadržaja:

**„ Prisežem svojom čašću da ću dužnost općinskog načelnika Općine Perušić obavljati savjesno i odgovorno, i da ću se u svom radu držati Ustava Republike Hrvatske, zakona i Statuta Općine Perušić, te da ću se zauzimati za svekoliki napredak Republike Hrvatske i Općine Perušić“**

Predsjednik Općinskog vijeća poslije pročitane prisege proziva imenom i prezimenom Općinskog načelnika, a načelnik nakon što je izgovoreno njegovo ime i prezime, ustaje i izgovara : „ Prisežem“.

**Članak 25.**

Općinski načelnik i zamjenik prisustvuju sjednicama Općinskog vijeća.

Općinski načelnik može odrediti izvjestitelja za točke dnevnog reda koje su po njegovom prijedlogu uvrštene u dnevni red sjednice Općinskog vijeća.

**Članak 26.**

Izvjestitelj može biti prisutan na sjednici Općinskog vijeća i radnih tijela Općinskog vijeća, sudjelovati u njihovom radu , iznositi stajališta Općinskog načelnika, davati obavijesti i stručna objašnjenja, te obavijestiti Općinskog načelnika o stajalištima i mišljenjima Općinskog vijeća odnosno radnih tijela.

Ako na raspravi nije nazočan Općinski načelnik odnosno ovlašteni izvjestitelj , Općinsko vijeće ili radno tijelo može , smatra li da je prisutnost načelnika i izvjestitelja nužna , raspravu o toj temi prekinuti ili odgoditi.

**Članak 27.**

Izvjestitelj je dužan sudjelovati na sjednicama kluba vijećnika ako to predsjednik kluba vijećnika zatraži od Općinskog načelnika, najkasnije 3 dana prije dana održavanja sjednice.

**Članak 28.**

O sazvanim sjednicama predsjednik Općinskog vijeća i predsjednici radnih tijela Općinskog vijeća izvješćuju načelnika i izvjestitelje najkasnije 8 dana prije dana održavanja sjednice.

**Članak 29.**

Općinski načelnik može se opozvati putem referenduma.

Način i postupak provođenja referenduma propisan je zakonom.

Odluku o raspisivanju referenduma za opoziv Općinskog načelnika koji je predložilo dvije trećine vijećnika, Općinsko vijeće donosi dvotrećinskom većinom glasova svih članova općinkog vijeća

**VII.AKTI VIJEĆA**

**Članak 30.**

Odluke i druge akte (u daljnjem tekstu: akti) koje Općinsko vijeće donosi na temelju prava i ovlaštenja utvrđenih zakonom i Statutom potpisuje predsjednik Vijeća.

**Članak 31.**

Na izvornike odluka i drugih akata Općinskog vijeća stavlja se pečat Općinskog vijeća. Pod izvornikom odluka odnosno drugih akata Općinskog vijeća podrazumijeva se onaj tekst odluke odnosno drugog akta , koji je usvojen na jednici Općinskog vijeća.

Izvornici akata Općinskog vijeća čuvaju se u pismohrani Općine.

**Članak 32.**

Statut , Poslovnik , odluke i drugi opći akti Općinskog vijeća , odluke o izboru i imenovanju i razrješenju osoba koje bira ili imenuje Općinsko vijeće objavljuju se u „ Županijskom glasniku Ličko-senjske županije“ te na oglasnoj ploči Općine Perušić ili na službenim mrežnim stranicama Općine Perušić.

O objavljivanju akata iz stavka 1. ovog članka , brine se Jedinstveni upravni odjel koji obavlja stručne poslove za Općinsko vijeće.

Općinsko vijeće donosi i pojedinačne akte te deklaracije , rezolucije , preporuke i zaključke u slučajevima određenima zakonom i drugim propisima.

**Članak 33.**

Ovlašteni predlagatelji akata koje donosi Općinsko vijeće su: članovi predstavničkog tijela , klub vijećnika , Općinski načelnik i radna tijela Općinskog vijeća , osim ako je zakonom propisano da pojedini prijedlog mogu podnijeti samo određena tijela.

**Članak 34.**

Ako predsjednik Općinskog vijeća utvrdi da podnesni prijedlozi akata nisu sastavljeni u skladu s odredbama ovog Poslovnika,zatražit će od predlagatelja da u određenom roku postupi i uskladi prijedlog akta s odredbama ovog Poslovnika.

Za vrijeme dok predlagatelj, odnosno podnositelj akta ne otkloni nedostatak akta,smatrat će se da ne teku rokovi za razmatranje akta utvrđeni ovim poslovnikom, a ako nedostaci nisu uklonjeni u roku od 15 dana od poziva da se prijedlog akta uskladi, smatrat će se da akt i nije upućen Općinskom vijeću.

Ukoliko je prijedlog odluke skinut s dnevnog reda ili odluka nije donesena na Općinskom vijeću , može se ponovno staviti na dnevni red po isteku roka od 3 mjeseca , osim ako Općinsko vijeće ne odluči drugačije.

**Članak 35.**

Postupak donošenja akta pokreće se prijedlogom akta.

Prijedlog akta sadrži pravnu osnovu za donošenje, tekst prijedloga akta s obrazloženjem , tekst odredaba važećeg akta koji se mijenja odnosno dopunjuje. Uz prijedlog akta može se podnijeti i ogovarajuća dokumentacija.

Predlagatelj akta odnosno njegov predstavnik može na početku rasprave podnijeti uvodno usmeno izlaganje i kratko dopunsko obrazloženje prijedloga , a ako se predlaže da opći akt supi na snagu danom objave dužan je posebno obrazložiti opravdanost ranijeg stupanja na snagu.

Predlagatelj odluke ima pravo tražiti riječ u tijeku rasprave , davati objašnjenja , iznositi svoja mišljenja i izjašnjavati se o podnesenim amandmanima i o izražnim mišljenjima i primjedbama,

Načelnik može tražiti riječ u tijeku rasprave o aktu i kada on nije predlagatelj. Ista prava ima i izvjestitelj radnog tijela i predsjednik Povjerenstva za Statut, Poslovnik i propise.

**Članak 36.**

Ako dva ili više predlagatelja upute posebne prijedloge odluka kojima se uređuje isto područje , predsjednik Općinskog vijeća pozvat će predlagatelje da objedine prijedloge odluka u jedan prijedlog. Ako se ne postigne dogovor , predsjednik Općinskog vijeća će unijeti prijedloge odluka u prijedlog dnevnog reda sjednice Općinskog vijeća redoslijedom kojim su dostavljeni.

**Članak 37.**

Uvodno izlaganje i dopunsko obrazloženje prijedloga akta može trajati najduže 5 minuta , a za prijedlog proračuna i prijedlog prostornog plana 15 minuta.

Općinsko vijeće može posebnom odlukom odobriti i duže trajanje uvodnog izlaganja i obrazloženja od propisanog stavkom 1. ovog članka.

**Članak 38.**

Prijedlog za izmjenu ili dopunu prijedloga akta podnosi se u pravilu pisano u obliku amandmana uz obrazloženje najkasnije dan prije održavanja sjednice.

Ako se prijedlog općeg akta mijenja ili dopunjuje opći akt, amandmani se mogu podnositi samo na članke obuhvaćene predloženim izmjenama i dopunama.

Amandman se upućuje predsjedniku Općinskog vijeća, a predsjednik Općinskog vijeća ga prije odlučivanja dostavlja članovima predstavničkog tijela , predlagatelju akta i načelniku, ukoliko on nije predlagatelj.

Pravo na podnošenje amandmana imaju ovlašteni predlagatelji akata iz članka 33. ovog Poslovnika.

**Članak 39**.

Iznimno , ako se većina prisutnih članova predstavničkog tijela s tim složi, član predstavničkog tijela može podnijeti amandman i usmeno, na sjednici, u tijeku rasprave.

Predlagatelj akta može podnositi amandmane sve do zaključenja rasprave.

Načelnik može do zaključenja rasprave podnositi amandmane i na prijedlog akta i kada nije

predlagatelj.

**Članak 40.**

Ako su podneseni amandmani takve naravi da bitno mijenjaju ili odstupaju od podnesenog prijedloga akta , Općinsko vijeće može odlučiti da se rasprava odgodi kako bi se članovima predstavničkog tijela ostavilo dovoljno vremena za pripremu prije odlučivanja.

Iz razloga navedenih u stavku l. ovog članka , glasovanje o amandmanima će se odgoditi ako to zatraži predsjednik Općinskog vijeća , neovisno je li on predlagatelj.

**Članak 41.**

O amandmanima se izjašnjava predlagatelj i načelnik , neovisno je li on predlagatelj akta ili ne.

Izjašnjavanje prema stavku l. ovog članka je u pravilu usmeno i iznosi se tijekom rasprave, neposredno prije glasovanja o pojedinim ili svim amandmanima.

**Članak 42.**

Amandman koji je podnesen u roku postaje sastavnim dijelom konačnog prijedloga akta i o njemu se odvojeno ne glasuje:

- ako ga je podnio predlagatelj akta,

- ako ga je podnijelo Povjerenstvo za Statut, Poslovnik i propise i s njima se suglasio predlagatelj akta

- ako ga je podnio član predstavničkog tijela ili radno tijelo i s njima se suglasio predlagatelj akta.

**Članak 43.**

Ako konačni prijedlog akta nije podnio načelnik , o amandmanu na prijedlog s kojim se nije suglasio načelnik , glasuje se odvojeno.

Amandman prihvaćen na sjednici Općinskog vijeća postaje sastavni dio konačnog prijedloga akta o kojem se odlučuje.

**Članak 44.**

O amandmanima se glasuje prema redoslijedu članaka konačnog prijedloga akta na koje se odnose.

Ako je na jedan članak konačnog prijedloga akta podneseno više amandmana , najprije se glasuje o amandmanu koji najviše odstupa od predloženog rješenja i prema tom kriteriju dalje o ostalim amandmanima.

Nakon provedene rasprave i odlučivanja o amandmanima, odlučuje se o donošenju akta.

**Članak 45.**

Predsjednik Općinskog vijeća dužan je dostaviti Statut , Poslovnik , proračun ili drugi opći akt nadležnom tijelu državne uprave u čijem je djelokrugu opći akt , zajedno sa izvatkom iz zapisnika koji se odnosi na postupak donošenja općeg akta propisan Statutom i Poslovnikom , u roku od 15 dana od dana donošenja općeg akta , te bez odgode Općinskom načelniku , ako za pojedine akte nije određeno drugačije.

**Članak 46.**

Odlukom Općinsko vijeće uređuje odnose iz samoupravnog djelokruga Općine , koji su od općeg značenja za građane , pravne osobe i druge pravne subjekte , te propisuju njihova prava i dužnosti, odnosno uređuju pitanja od interesa za Općinu.

**Članak 47.**

Proračunom Općinsko vijeće utvrđuje prihode i rashode Općine za proračunsku godinu.

**Članak 48.**

Deklaracijom se izražava opće stajalište Općinskog vijeća o pitanjima iz samoupravnog djelokruga Općine.

**Članak. 49.**

Rezolucijom se ukazuje na stanje i probleme u određenom području samuprave te na mjere koje treba provesti.

**Članak 50.**

Preporukom se Općinsko vijeće izjašnjava na podnesene predstavke i pritužbe o radu tijela Općine iz samoupravnog djelovanja i upućuje na njihovo rješavanje.

**Članak 51.**

Zaključkom se zauzimaju stavovi , izražavaju mišljenja , prihvaćaju izvješća i rješavaju druga pitanja iz djelokruga Općinskog vijeća za koje nije predviđeno donošenje drugog akta.

**VIII. DONOŠENJE AKTA PO HITNOM POSTUPKU**

**Članak 52.**

Iznimno , akt se može donijeti po hitnom postupku samo ako to zahtijevaju osobito opravdani razlozi ili ako bi ne donošenje takvog akta u određenom roku moglo uzrokovati znatniju štetu za Općinu.

Za donošenje akata po hitnom postupku, ne primjenjuju se redovni rokovi.

Uz prijedlog da se akt donese po hitnom postupku podnosi se prijedlog , a ako prijedlog podnosi član predstavničkog tijela , tada mora imati podršku od najmanje jedne trećine članova predstavničkog tijela

Prijedlog za donošenje akta po hitnom postupku podnosi se predsjedniku Općinskog vijeća najkasnije dan prije održavanja sjednice Općinskog vijeća.

Predsjednik Općinskog vijeća bez odlaganja upućuje prijedlog donošenja akta po hitnom postupku članovima predstavničkog tijela te načelniku ako on nije predlagatelj.

**Članak 53.**

Kada se podnosi prijedlog akta po hitnom postupku prethodno se glasuje bez rasprave o opravdanosti razloga za hitan postupak i uvrštavanja u dnevni red sjednice , a potom se raspravlja i odlučuje o aktu.

**Članak 54.**

Na predloženi akt koji se donosi po hitnom postupku mogu se podnositi amandmani do zaključenja rasprave.

O postupku s amandmanima iz stavka 1. ovog članka primjenjuju se odredbe ovog Poslovnika koje se odnose na prijedloge akata koji se donose u redovnom postupku.

**IX. DONOŠENJE PRORAČUNA I GODIŠNJEG IZVJEŠTAJA O IZVRŠENJU PRORAČUNA OPĆINE**

**Članak 55.**

Prijedlog proračuna , projekciju proračuna za sljedeće dvije proračunske godine i godišnjeg izvještaja o izvršenju proračuna Općine podnosi Načelnik na način i u rokovima propisanim zakonom i Statutom.

**Članak 56.**

Proračun i godišnji izvještaj o izvršenju proračuna donose se većinom glasova svih članova predstavničkog tijela.

**Članak 57.**

Ako Općinsko vijeće ne donese proračun prije početka proračunske godine , privremeno se , a najduže za prva tri mjeseca proračunske godine , na osnovi odluke o privremenom financiranju , nastavlja financiranje poslova , funkcija i programa tijela Općine i drugih proračunskih i izvanproračunskih korisnika u skladu s posebnim zakonom.

Odluku o privremenom financiranju iz stavka 1. ovoga članka donosi do 31. prosinca Općinsko vijeće u skladu s posebnim zakonom na prijedlog Općinskog načelnika ili povjerenika Vlade Republike Hrvatske, te drugog ovlaštenog predlagatelja.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Odluka o financiranju nužnih rashoda i izdataka iz stavka 3. ovoga članka sadržajno odgovara odluci o privremenom financiranju propisanoj posebnim zakonom , ali razmjerno razdoblju za koje se donosi.

Ukoliko je Općinski načelnik onemogućen u obavljanju svoje dužnosti i ako do isteka roka privremenog financiranja nije donesen proračun u Općini, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi vijeće na prijedlog privremenog zamjenika općinskog načelnika.

**X. PITANJA ČLANOVA PREDSTAVNIČKOG TIJELA**

**Članak 58.**

Članovi predstavničkog tijela mogu postavljati vijećnička pitanja načelniku i pročelniku Jedinstvenog upravnog odjela u svezi poslova iz njihovog djelokruga rada.

Pitanja se postavljaju na sjednici Općinskog vijeća prije utvrđivanja dnevnog reda usmeno , ukoliko se zahtjeva usmeni odgovor ili u pisanom obliku u slučaju traženja pisanog odgovora , posredstvom predsjednika Općinskog vijeća, a član predstavničkog tijelaje dužan navesti kome pitanje upućuje.

Član predstavničkog tijela ima pravo postaviti najviše dva vijećnička pitanja, a svako postavljeno pitanje može trajati najviše pet minuta. Pravo postavljanja vijećničkog pitanja ima i predsjednik kluba vijećnika, s time da može postaviti samo jedno pitanje, čije postavljanje može trajati najduže pet minuta.

Odgovor na usmena pitanja članova predstavničkog tijela mogu se dati sa samoj sjednici. O načinu odgovora na usmeno pitanje odlučuje pozvani na davanje odgovora.

Pisani odgovor daje se najkasnije na slijedećoj sjednici.

Načelnik i Pročelnik dostavljaju pisani odgovor članu predstavničkog tijela posredovanjem predsjednika Općinskog vijeća. Predsjednik Općinskog vijeća upućuje pisani odgovor svim vijećnicima.

**Članak 59.**

Pitanja koja članovi predstavničkog tijela postavljaju načelniku, zamjeniku odnosno pročelniku Jedinstvenog upravnog odjela kao i odgovor na ta pitanja moraju biti jasni, precizni i kratki, a mogu ukazivati na prijedlog mogućih mjera, koje se odnose na postavljeno pitanje.

Ako smatra da postavljeno pitanje nije u skladu s odredbama ovog Poslovnika, predsjednik Općinskog vijeća će upozoriti člana predstavničkog tijela na to i pozvati ga da svoje pitanje uskladi s tim odredbama.

Ako član predstavničkog tijela ne uskladi svoje pitanje s odredbama ovog Poslovnika, predsjednik Općinskog vijeća neće to pitanje uputiti tijelu ili osobi kojemu je namijenjeno i o tome će obavijestiti člana predstavničkog tijela.

**Članak 60.**

Ako bi se odgovor odnosio na pitanje koje predstavlja profesionalnu tajnu, načelnik, zamjenik načelnika, odnosno pročelnik može predložiti da se odgovori neposredno članu predstavničkog tijela ili na sjednici Općinskog vijeća bez prisutnosti javnosti, ili na zatvorenoj sjednici radnog tijela u čiji djelokrug rada se ulazi to pitanje.

**Članak 61.**

Nakon primljenog odgovora član predstavničkog tijela može na sjednici Općinskog vijeća iznijeti mišljenje o odgovoru i postaviti dopunsko pitanje. Iznošenje mišljenja i dopunsko pitanje ne može trajati dulje od dvije minute.

Član predstavničkog tijela koji nije bio nazočan na sjednici na kojoj je predsjednik Općinskog vijeća obavijestio Općinsko vijeće o pitanju koje je bilo postavljeno i dobivenom odgovoru, može pisano zatražiti odgovor ili postaviti dopunsko pitanje.

**XI. PODNOŠENJE IZVJEŠĆA OPĆINSKOG NAČELNIKA**

**Članak 62.**

Načelnik dva puta godišnje podnosi polugodišnja izvješća o svom radu u skladu s odredbama Statuta Općine Perušić

**Članak 63.**

Prijedlog za traženje izvješća od načelnika o pojedinim pitanjima iz njegovog djelokruga može podnijeti najmanje 5 članova predstavničkog tijela.

Prijedlog se podnosi u pisanom obliku i mora biti potpisan od svih članova predstavničkog tijela koji predlažu donošenje zaključka o traženju izvješća načelnika. U prijedlogu mora biti jasno postavljeno, formulirano i obrazloženo pitanje o kojem se traži izvješće.

**Članak 64.**

Predsjednik Općinskog vijeća stavlja prijedlog za traženje izvješća na dnevni red prve iduće sjednice Općinskog vijeća koja se održava minimalno 30 dana od dana primitka prijedloga.

**Članak 65.**

Predstavnik člana predstavničkog tijela koji je podnio prijedlog za traženje izvješća ima pravo na sjednici Općinskog vijeća izložiti i obrazložiti prijedlog.

Načelnik ima pravo na sjednici usmeno se očitovati na podneseni prijedlog.

**Članak 66.**

Raspravu o izvješću Načelnika Općinsko vijeće može završiti utvrđivanjem stajališta o pitanju koje je zahtjevom za podnošenjem izvješća pokrenuto ili donošenjem zaključka kojim se od načelnika traži postupanje u skladu s općim aktima Općinskog vijeća.

**Članak 67.**

Članovi predstavničkog tijela koji su podnijeli prijedlog za traženje izvješća Načelnika mogu prijedlog povući najkasnije prije odlučivanja o prijedlogu.

Ako prijedlog za traženje izvješća načelnika nije usvojen, prijedlog za traženje izvješća o bitno podudarnom pitanju ne može se ponovno postaviti prije proteka roka od 6 mjeseci od dana kada je Općinsko vijeće donijelo zaključak kojim ne prihvaća prijedlog za traženje izvješća od načelnika.

**XII. RED NA SJEDNICI**

**l. Sazivanje sjednice**

**Članak 68.**

Sjednicu Općinskog vijeća saziva predsjednik Općinskog vijeća.

Predsjednik je dužan sazvati sjednicu predstavničkog tijela na obrazloženi zahtjev najmanje jedne trećine članova predstavničkog tijela ili na prijedlog načelnika u roku od 15 dana od primitka zahtjeva.

Ukoliko predsjednik predstavničkog tijela ne sazove sjednicu u roku iz stavka 1. ovog članka, na obrazloženi zahtjev najmanje jedne trećine članova predstavničkog tijela, sjednicu će sazvati Općinski načelnik u roku 8 dana.

Nakon proteka rokova iz stavka 2. i 3. ovog članka sjednicu može sazvati, na obrazloženi zahtjev najmanje jedne trećine vijećnika čelnik središnjeg tijela državne uprave nadležnog za lokalnu i područnu (regionalnu) samoupravu. Zahtjev člana predstavničkog tijela mora biti predan u pisanom obliku i potpisan od članova predstavničkog tijela, odnosno načelnika.

Sjednica općinskog vijeća sazvana sukladno odredbama stavka 2., 3. i 4. ovog članka mora se održati u roku od 15 dana od dana sazivanja.

Sjednica sazvana protivno odredbama ovog članka smatra se nezakonitom, a doneseni akti ništavima.

**Članak 69.**

Sjednice vijeća sazivaju se pisanim pozivom ili elektroničkim putem, a samo u izuzetno hitnim slučajevima i na drugi način.

Poziv za sjednicu sa materijalima koji se odnose na prijedlog dnevnog reda dostavlja se vijećnicima u pravilu 5 dana prije održavanja sjednice. Samo iz osobito opravdanih razloga ovaj rok se može skratiti.

Materijali za sjednicu mogu se dostaviti i elektroničkim putem.

O drugačijem načinu sazivanja sjednice i opravdanosti razloga za sazivanje sjednice u kraćem roku odlučuje predsjednik Općinskog vijeća.

Materijali za sjednicu Općinskog vijeća dostavljaju se vijećnicima, načelniku, zamjeniku načelnika**,** pročelniku Jedinstvenog upravnog odjela.

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje i sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća mogu se održavati elektroničkim putem u skladu s tehničkim mogućnostima Općine.

Ako se sjednica po odluci predsjednika Općinskog vijeća u slučaju iz stavka 6. ovog članka održava izjašnjavanjem elektroničkom poštom, predsjednik u pozivu za sjednicu određuje dan i vrijeme održavanja sjednice, dan i vrijeme u kojem se dostavljaju amandmani i u kojem se ovlašteni predlagatelj izjašnjava o amandmanima, te vrijeme u kojem se glasuje po predloženim točkama dnevnog reda.

Glasuje se elektroničkim putem na email službenika Jedinstvenog upravnog odjela koji sastavlja zapisnik sa sjednice Općinskog vijeća, kako je naznačeno u pozivu.

Na sjednicu sazvanu i održanu na način propisan u stavku 6. ovog članka primjenjuju se odredbe ovog Poslovnika o rokovima za sazivanje sjednice i dostavu materijala, predlaganju točaka dnevnog reda, dostavu amandmana i glasovanju.

Ako se sjednica po odluci predsjednika Općinskog vijeća održava putem video konferencije, na sjednicu sazvanu i održanu putem video konferencije primjenjuju se odredbe ovog Poslovnika o rokovima za sazivanje sjednice, dostavu materijala, predlaganju točaka dnevnog reda, postavljanju vijećničkih pitanja, dostavi amandmana, održavanju reda na sjednici i glasovanju.

Na sjednicu Općinskog vijeća kada se za to ukaže potreba, uz osiguranje prostornih uvjeta mogu se pozvati dužnosnici, direktori javnih poduzeća, ravnatelji ustanova i druge osobe za koje postoji potreba prema sadržaju dnevnog reda.

**2. Dnevni red**

**Članak 70.**

Dnevni red sjednice Općinskog vijeća predlaže predsjednik Općinskog vijeća u pozivu za sjednicu.

Predsjednik Općinskog vijeća, sve prijedloge sastavljene na način propisan ovim Poslovnikom i dostavljene prije upućivanja pisanog poziva za sjednicu Općinskog vijeća, uvrštava u prijedlog dnevnog reda sjednice.

**Članak 71.**

Dnevni red sjednice Općinskog vijeća utvrđuje se u pravilu na početku sjednice.

Prilikom utvrđivanja dnevnog reda predsjednik Općinskog vijeća i ovlašteni predlagatelji mogu predložiti dopunu dnevnog reda ili da se pojedini predmet izostavi iz dnevnog reda.

Ako se predlaže dopuna dnevnog reda, vijećnicima se uz prijedlog za dopunu daje i material po predloženoj dopuni.

Prije glasovanja o prijedlogu izmjene dnevnog reda, predlagatelj ima pravo prijedlog obrazložiti.

O izmjeni dnevnog reda se glasuje bez rasprave.

Prilikom utvrđivanja dnevnog rada najprije se odvojeno odlučuje o prijedlogu da se pojedini predmet izostavi, zatim da se dnevni red dopuni pojedinim predmetom, a nakon toga se odlučuje o hitnosti postupka.

Nakon što je utvrđen dnevni red sjednice sukladno odredbama ovog Poslovnika, predsjednik Općinskog vijeća objavljuje utvrđeni dnevni red.

Prije prelaska na dnevni red usvaja se zapisnik s prethodne sjednice.

Sjednice Općinskog vijeća traju dok se ne iscrpi utvrđeni dnevni red.

**Članak 72.**

Tijekom sjednice ne može se promijeniti redoslijed rasprave o pojedinom predmetu utvrđenog dnevnog reda.

Predlagatelj čiji je predmet uvršten u prijedlog dnevnog reda, može odustati od svog prijedloga i nakon što je dnevni red utvrđen. U tom slučaju smatra se da je odgovarajuća točka skinuta s dnevnog reda sjednice i smatra se da prijedlog nije podnijet.

**Članak 73.**

Ovlašteni predlagatelj ne može ponoviti prijedlog akta bitno podudarnog sadržaja koji nije uvršten u dnevni red Općinskog vijeća na način propisan člankom 31. ovog Poslovnika prije proteka roka od 3 mjeseca od dana odlučivanja Općinskog vijeća o dnevnom redu.

**3. Predsjedavanje i sudjelovanje**

**Članak 74.**

Sjednicom Općinskog vijeća predsjedava predsjednik Općinskog vijeća, a u njegovoj odsutnosti ili spriječenosti njegov potpredsjednik.

**Članak 75.**

Predsjednik Općinskog vijeća daje članovima predstavničkog tijela riječ po redoslijedu kojim su se prijavili.

Članu predstavničkog tijela koji želi govoriti o povredi Poslovnika ili o povredi utvrđenog dnevnog reda, predsjednik daje riječ čim je ovaj zatraži. Govor tog vijećnika ne može trajati duže od tri minute.

Predsjednik je dužan poslije iznesenog prigovora dati objašnjenje o povredi Poslovnika odnosno utvrđenog dnevnog reda. Ako vijećnik nije zadovoljan danim objašnjenjem o tome se odlučuje na sjednici bez rasprave.

Ako član predstavničkog tijela zatraži riječ da bi ispravio navod za koji drži da je netočno izložen i koji je bio povod nesporazuma ili koji zahtijeva objašnjenje, predsjednik će mu dati riječ čim završi govor ovog koji je navedeno izazvao. Član predstavničkog tijela se u svom govoru mora ograničiti na ispravak odnosno objašnjenje, a njegov govor ne može trajati duže od dvije minute.

**Članak 76.**

Govornik može govoriti samo o temi o kojoj se raspravlja i prema utvrđenom dnevnom redu.

Ako se govornik udalji od predmeta dnevnog reda, govori, a nije dobio odobrenje predsjednika, svojim upadicama ili na drugi način ometa govornika ili u svom govoru grubo vrijeđa osobe koje sudjeluju u radu Općinskog vijeća, predsjednik Općinskog vijeća će ga opomenuti.

Ako govornik i poslije opomene nastavi sa ponašanjem zbog kojeg mu je opomena izrečena, predsjednik Općinskog vijeća će mu oduzeti riječ, a po potrebi i udaljiti ga sa sjednice.

Ako član predstavničkog tijela odbije napustiti sjednicu u slučaju iz stavka 3. ovog članka, predsjednik Općinskog vijeća će utvrditi da je član predstavničkog tijela udaljen sa sjednice i da se njegov glas ne broji prilikom glasovanja.

**Članak 77.**

Na sjednici Općinskog vijeća se može odlučiti da govornik o istoj temi može govoriti samo jedanput.

Član predstavničkog tijela u raspravi u pravilu može govoriti najdulje tri minute.

Iznimno zbog važnosti teme, Općinsko vijeće može odlučiti da pojedini član predstavničkog tijela može govoriti i dulje.

Nakon što završe svoj govor svi članovi predstavničkog tijela koji su se prijavili za govor u skladu s člankom 75. ovog Poslovnika, mogu ponovno zatražiti riječ i tada mogu govoriti još najviše dvije minute, neovisno o tome da li su ranije govorili o toj temi.

**4. Tijek sjednice**

**Članak 78.**

Nakon otvaranja sjednice, a prije utvrđivanja dnevnog reda predsjednik Općinskog vijeća utvrđuje nazočnost članova predstavničkog tijela.

Član predstavničkog tijela koji neće prisustvovati sjednici Općinskog vijeća o tome obavještava predsjednika Općinskog vijeća.

Ako predsjednik Općinskog vijeća utvrdi da sjednici nije nazočan dovoljan broj članova predstavničkog tijela predsjednik Općinskog vijeća odlaže sjednicu za određeni dan i sat.

Sjednica će se prekinuti i odložiti i u slučaju kada se za vrijeme sjednice utvrdi da nema nazočnosti većine članova predstavničkog tijela.

Utvrđivanje broja nazočnih članova predstavničkog tijela predsjednik Općinskog vijeća će provesti i u tijeku sjednice, na zahtjev člana predstavničkog tijela čiji prijedlog podrži pet članova predstavničkog tijela.

**5. Odlučivanje**

**Članak 79.**

Općinsko vijeće donosi akte i odluke većinom glasova ako je na sjednici Općinskog vijeća nazočna većina članova predstavničkog tijela , osim ako zakonom, Statutom Općine ili ovim Poslovnikom nije drugačije određeno

Većinom glasova svih članova predstavničkog tijela, Općinsko vijeće donosi slijedeće akte:

- Statut Općine,

- Poslovnik Općinskog vijeća,

- proračun,

- godišnji izvješće o izvršenju proračuna,

- odluku o izboru i razrješenju predsjednika i potpredsjednika Vijeća,

- odluku o raspisivanju referenduma o razrješenju načelnika,

- odluku o raspisivanju referenduma o pitanjima iz samoupravnog djelokruga utvrđenih Statutom Općine Perušić.

**6. Glasovanje**

**Članak 80.**

Na sjednicama Općinskog vijeća glasuje se javno.

Općinsko vijeće može odlučiti da se o nekom pitanju glasuje tajno.

Javno glasovanje provodi se dizanjem ruku.

Glasovanje dizanjem ruku provodi se na način da predsjednik Općinskog vijeća prvo poziva članove predstavničkog tijela da se izjasne tko je “za” prijedlog, zatim , tko je “protiv” prijedloga, odnosno da li se tko suzdržao od glasovanja. Glasovi članova predstavničkog tijela koji su bili nazočni u vijećnici, a nisu glasovali “za“niti protiv“ prijedloga i nisu se izjasnili da se suzdržavaju od glasovanja, smatraju se suzdržanim glasovima.

Kod utvrđivanja dnevnog reda i usvajanja zapisnika glasuje se “za” ili “protiv”.

Iznimno od odredbe stavka 4. ovog članka, ako se prilikom glasovanja o amandmanu za njegovo prihvaćanje izjasni manje od polovice nazočnih članova predstavničkog tijela, predsjednik Općinskog vijeća može odmah konstatirati da je amandman odbijen.

Članove predstavničkog tijela proziva i glasove prebrojava službenik Jedinstvenog upravnog odjela u čijoj je nadležnosti obavljanje stručnih poslova za potrebe Općinskog vijeća.

**Članak 81.**

Predsjednik Općinskog vijeća objavljuje rezultat glasovanja.

Na zahtjev člana predstavničkog tijela koji zatraži provjeru glasovanja, predsjednik Općinskog vijeća nalaže brojanje i ponovno objavljuje rezultat glasovanja.

**Članak 82.**

Tajno glasovanje provodi se glasačkim listićima. Glasački listići su iste veličine, boje, oblika i ovjereni su pečatom Općinskog vijeća.

Na glasačkom listiću prezimena kandidata navedena su abecednim redom, a glasuje se na način da se zaokruži redni broj ispred prezimena kandidata.

Ukoliko se glasuje o pojedinom prijedlogu ili predmetu pitanje mora biti postavljeno jasno i precizno, a glasuje se “za”, “protiv” i “suzdržan”.

Glasačke listiće priprema službenik u čijoj je nadležnosti obavljanje poslova za Općinsko vijeće. Predsjednik Općinskog vijeća može odrediti i određeni broj članova predstavničkog tijela koji će mu pomagati kod tajnog glasovanja.

**Članak 83.**

Službenik ili vijećnik koji pomaže predsjedniku Općinskog vijeća u provođenju tajnog glasovanja predaje vijećnicima glasačke listiće.

**Članak 84.**

U slučaju ponovnog glasovanja sjednica se prekida radi pripreme novih glasačkih listića.

Ponovno glasovanje provodi se istim postupkom kao i prvo glasovanje.

**Članak 85.**

Član predstavničkog tijela može glasovati samo jednim glasačkim listićem i to osobno.

Nevažeći je nepopunjen listić, listić na kojem su dopisana nova imena, odnosno glasački listić koji je tako popunjen da se ne može sa sigurnošću utvrditi za koga ili što je član predstavničkog tijela glasovao, kao i listić na kojem je zaokružen veći broj kandidata od broja koji se bira.

**Članak 86.**

Nakon što su svi nazočni članovi predstavničkog tijela predali glasačke listiće i nakon što je predsjednik Općinskog vijeća objavio da je glasovanje završeno, prelazi se na utvrđivanje rezultata glasovanja.

Rezultat glasovanja se utvrđuje na osnovi predanih glasačkih listića.

Rezultat glasovanja utvrđuje predsjednik Općinskog vijeća u prisutnosti službenika i vijećnika koji su mu pomagali kod samog glasovanja.

Predsjednik Općinskog vijeća objavljuje rezultate glasovanja na istoj sjednici na kojoj je provedeno tajno glasovanje.

**XIII. IZBORI I IMENOVANJA**

**Članak 87.**

Predsjednika i potpredsjednike Općinskog vijeća bira i razrješava Općinsko vijeće na način i u postupku propisanim Statutom Općine i ovim Poslovnikom.

**Članak 88.**

Potpredsjednik Općinskog vijeća pomaže u radu predsjedniku Općinskog vijeća, te obavlja poslove iz njegovog djelokruga za koje ga on ovlasti.

Ako je predsjednik Općinskog vijeća spriječen ili odsutan zamjenjuje ga potpredsjednik Općinskog vijeća.

Dok zamjenjuje predsjednika Općinskog vijeća, potpredsjednik ima prava i dužnosti predsjednika.

**Članak 89.**

Na prijedlog Povjerenstva za izbor i imenovanja ili najmanje jedne trećine članova predstavničkog tijela može se pokrenuti postupak razrješenja predsjednika i potpredsjednika Općinskog vijeća.

Prijedlog se dostavlja predsjedniku Općinskog vijeća u pisanom obliku i mora sadržavati obrazloženje prijedloga.

Predsjednik, odnosno potpredsjednik Općinskog vijeća imaju pravo očitovati se o prijedlogu najkasnije u roku od osam (8) dana od dostave prijedloga.

Predsjednik Općinskog vijeća dužan je prijedlog uvrstiti u dnevni red sjednice Općinskog vijeća koja se mora održati najkasnije u roku od 30 dana od kada je prijedlog zaprimljen.

Ako Općinsko vijeće donese odluku o razrješenju predsjednika i potpredsjednika Općinskog vijeća, mandat i prava na temelju obavljanja dužnosti im prestaju izborom novog predsjednika Općinskog vijeća.

**Članak 90.**

Predsjednik i potpredsjednici Općinskog vijeća mogu dati ostavku. Dužnost im prestaje danom izbora novog predsjednika Općinskog vijeća.

**Članak 91.**

Ako Općinsko vijeće razriješi predsjednika Općinskog vijeća , a na istoj sjednici ne izabere novog, potpredsjednik Općinskog vijeća ima sva prava i dužnosti predsjednika dok se ne izabere novi predsjednik.

Općinsko je vijeće dužno u roku od 30 dana od donošenja odluke o razrješenju predsjednika izabrati novog predsjednika.

**XIV. ZAPISNICI**

**Članak 92.**

O radu sjednice vodi se zapisnik.

Zapisnik sadrži osnovne podatke o radu sjednice , o prijedlozima iznijetim na sjednici , o sudjelovanju u raspravi te o donesenim odlukama.

U zapisnik se unosi i rezultat glasovanja o pojedinom predmetu.

**Članak 93.**

Svaki vijećnik ima pravo na početku sjednice , prije prelaska na dnevni red , iznijeti primjedbe na zapisnik sa prethodne sjednice.

O osnovanosti primjedbe na zapisnik odlučuje se na sjednici bez rasprave. Ako se primjedba prihvati , izvršit će se u zapisniku odgovarajuća izmjena.

Zapisnik na koji nisu iznesene primjedbe , odnosno zapisnik u kojem su suglasno s prihvaćenim primjedbama izvršene izmjene, smatra se usvojenim.

Usvojeni zapisnik potpisuje predsjednik Općinskog vijeća i službenik koji vodi zapisnik.

Izvornici zapisnika sjednice Vijeća čuvaju se u Jedinstvenom upravnom odjelu Općine Perušić.

**Članak 94.**

Sjednice Općinskog vijeća mogu se tonski snimati , a prijepisi tonskih snimka sjednica čuvaju se u Pismohrani.

Prijedlog za tonsko snimanje sjednice može podnijeti Općinski načelnik, predsjednik Općinskog vijeća i minimalno jedna trećina članova predstavničkog tijela. Odluku o tonskom snimanju pojedine sjednice donosi Općinsko vijeće većinom glasova prisutnih članova predstavničkog tijela.

Pročelnik Jedinstvenog upravnog odjela dužan je omogućiti članu predstavničkog tijela , na njegov zahtjev, preslušati tonski snimak sjednice.

**XV. JAVNOST RADA**

**Članak 95.**

O radu Općinskog vijeća javnost se obavještava putem sredstava javnog priopćavanja, oglasne ploče ili objavom na mrežnim stranicama Općine.

**Članak 96.**

Od dostupnosti javnosti izuzimaju se oni podaci, koji su u skladu s posebnim propisima klasificirani određenim stupnjem tajnosti.

**Članak 97.**

Radi što potpunijeg i točnijeg obavješćivanja javnosti o rezultatima rada Općinskog vijeća i radnih tijela može se dati službeno priopćenje za tisak i za druga sredstva priopćavanja, o čemu odlučuje predsjednik Općinskog vijeća.

**PRIJELAZNE I ZAVRŠNE ODREDBE**

**Članak 98.**

U Općini Perušić ukida se dužnosničko mjesto zamjenika općinskog načelnika sukladno odredbama Zakona o izmjenama i dopunama zakona o lokalnoj i područnoj (regionalnoj) samoupravi (NN 144/20)

Zamjenik općinskog načelnika zatečen na dužnosti zamjenika općinskog načelnika nastavlja s obnašanjem dužnosti do isteka tekućeg mandata.

**Članak 99.**

Ovaj Poslovnik stupa na snagu osam dana od dana objave u „Županijskom glasniku“ Ličko-senjske županije, osim članka 54. stavka 5. koji stupa na snagu na dan stupanja na snagu

Odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te Općinske načelnike, gradonačelnike i župane.

Stupanjem na snagu ovog Poslovnika prestaje važiti Poslovnik Općine Perušić („Županijski glasnik“ Ličko-senjske županije broj 7/20 ).

Predsjednik Općinskog vijeća

Milorad Vidmar